***AD/5 DONOŠENJE ODLUKE O LOKALNIM POREZIMA***

***Obrazloženje***

*Hrvatski sabor donio je Zakon o izmjenama i dopuni Zakona o lokalnim porezima („Narodne novine” broj 152/24. – dalje u tekstu: Zakon o izmjenama i dopuni Zakona), koji je stupio na snagu dana 1. siječnja 2025. godine. Zakonom o izmjenama i dopuni Zakona porez na kuće za odmor zamjenjuje se porezom na nekretnine, te su ga jedinice lokalne samouprave dužne uvesti. Člankom 2. stavkom 1. točka 12. Zakona o izmjenama i dopuni Zakona definirano je da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor. Zakonom o izmjenama i dopuni Zakona propisano je da se porez na nekretnine plaća godišnje u rasponu od 0,60 do 8,00 eura/m2 korisne površine nekretnine, propisuje se obveza uvođenja poreza na nekretnine te je definirana raspodjela prihoda od poreza na nekretnine na način da 80% prihoda pripada jedinici lokalne samouprave na čijem se području nekretnina nalazi i 20% jedinici područne (regionalne) samouprave na čijem se području nekretnina nalazi.*

*Odluku o porezima, jedinice lokalne samouprave dužne su uskladiti s izmjenama i dopunom Zakona o lokalnim porezima te je dostaviti Poreznoj upravi u roku od osam dana od dana donošenja, a najkasnije do 28. veljače 2025. za primjenu tijekom 2025. godine.*

*Prema trenutno važećoj odluci o lokalnim porezima Općine Luka, porez na kuće za odmor plaća se godišnje, po jednom četvornom metru korisne površine kuće za odmor 1,60 eura/m2.*

KLASA:

URBROJ:

Luka,

Na temelju članaka 42. stavka 1. Zakona o lokalnim porezima (Narodne novine 115/16, 101/17, 114/22, 114 /23 i 152/24) i članka 82. Statuta Općine Luka („Glasnik Zagrebačke županije“, broj 24/18, 26/20 i 20/21), Općinsko vijeće Općine Luka na --- sjednici, održanoj dana ----------- donosi

**ODLUKU**

**O LOKALNIM POREZIMA**

**I. OPĆA ODREDBA**

**Članak 1.**

Ovom se Odlukom utvrđuju vrste lokalnih poreza koji su izvori prihod Općine Luka, visina stope poreza na nekretnine, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

**II. VRSTA POREZA**

**Članak 2.**

Lokalni porezi Općine Luka su:

1. porez na nekretnine,

2. porez na korištenje javnih površina.

*Porez na nekretnine*

**Članak 3.**

Porez na nekretnine plaća se godišnje ------------ eura/m2, po jednom četvornom metru korisne površine nekretnine određene propisom kojim se uređuju uvjeti i mjerila za izračun zaštićene najamnine.

**Članak 4.**

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, Porezna uprava, Ispostava Zaprešić.

*Porez na korištenje javnih površina*

**Članak 5.**

Javnim površinama smatraju se javne zelene površine, pješačke zone, trgovi, parkovi, igrališta, parkirališta, javne prometne površine i zemljišta koja nisu dana na trajno korištenje pravnim ili fizičkim osobama.

**Članak 6.**

Obveznici plaćanja poreza na korištenje javnih površina su pravne i fizičke osobe koje koriste javne površine na području Općine Luka za postavljanje objekata i naprava privremenog karaktera, osim za zakupnine kraće od mjesec dana za koje se ne naplaćuje porez na korištenje javnih površina.

Obveznici su dužni prijaviti korištenje javne površine najmanje sedam dana prije početka korištenja iste, nadležnoj Poreznoj upravi i Jedinstvenom upravnom odjelu Općine Luka.

**Članak 7.**

Porez na korištenje javnih površina plaća se po stopi od 10% od osnovice koju predstavlja plaćena zakupnina ili naknada za korištenje javne površine.

Porez na korištenje javnih površina plaća se u roku od petnaesta dana od dana primitka rješenja kojim je porez utvrđen.

**Članak 8.**

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Ministarstvo financija, Porezna uprava, Ispostava Zaprešić.

**III. DAVANJE OVLASTI FINA-i**

**Članak 9.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**IV. PRIJELAZNE I ZAVRŠNE ODREDBE**

**Članak 10.**

Ova Odluka objavit će se u „Glasniku Zagrebačke županije“, a stupa na snagu osmog dana od dana objave, a primjenjuje se od 01. siječnja 2025. g.

Stupanjem na snagu ove Odluke prestaje važiti Odluka o lokalnim porezima („Glasnik Zagrebačke županije“, broj 61/23 i „Narodne novine“, broj ------).

**Članak 11.**

Postupci utvrđivanja poreza započeti po odredbama Odluke o lokalnim porezima („Glasnik Zagrebačke županije“, broj 61/23 i „Narodne novine“, broj ----), koji nisu dovršeni do stupanja na snagu ove odluke, dovršiti će se prema odredbama Odluke o lokalnim porezima „Glasnik Zagrebačke županije“, broj 61/23 i „Narodne novine“, broj -----).

OPĆINSKO VIJEĆE

Predsjednik

Krešimir Tuđman, struč.spec.ing.aedif.