***AD/4 POLUGODIŠNJE IZVJEŠĆE O RADU NAČELNIKA***

***ZA RAZDOBLJE SRPANJ - PROSINAC 2024. GODINE***



**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/25-01/00002

URBROJ:238/39-03-25-1

Luka, 03. 02. 2025.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 114/12, 19/13-pročišćeni tekst, 137/15, 123/17, 98/19 i 144/20 ) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SRPANJ - PROSINAC 2024. GODINE**

**I. UVOD**

Potpuno izvješće vidljivo je u Izvješću o realizaciji Proračuna i Programa Općine Luka za 2024. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

Općinskom vijeću podnio sam prijedlog Odluke o pokretanju IV. izmjena i dopuna Prostornog plana uređenja Općine Luka po završenom postupku ocjene o potrebi strateške procjene utjecaja na okoliš. Postupak IV. izmjena i dopuna prijavljen je za financiranje iz javnog poziva Ministarstva prostornog uređenja, graditeljstva i državne imovine, te je ostvareno financiranje u iznosu od 24.000,00 eura o čemu sam potpisao ugovor s Ministarstvom. Proveden je postupak izbora izrađivača prostornog plana te je sklopljen ugovor s istim i pokrenut postupak prikupljanja zahtjeva za izmjenu od strane javnopravnih tijela i građana.

Državna geodetska obavila je sva potrebna snimanja na terenu u postupku katastarske izmjere cijelog područja Općine Luka.

Nastavljeno je geodetsko snimanje nerazvrstanih cesta na području Općine Luka te rješavanje imovinsko-pravnih odnosa istih. Pokrenuto je i geodetsko snimanje dijela komunalne infrastrukture – sportskog doma i nogometnog igrališta o čemu su donesene potrebne odluke i izrađeni geodetske elaborati.

1. **KOMUNALNE DJELATNOSTI**

U navedenom razdoblju, a posebno u ljetno vrijeme redovito su se uređivala groblja, kosila trava uz ceste, kopale grabe uz ceste. Nabavljen je i postavljen određen broj prometnih ogledala, mjestopisnih tabli i prometnih znakova.

Na groblju u Krajskoj Vesi izgrađene su i uređene staze na novom dijelu groblja, a provedena je i nabava za radove uređenja parkirališta i ulaza na groblje Krajska Ves.

Na groblju u Žejincima izgrađen je potporni zid na dijelu groblja na kojem se počela urušavati zemlja.

U razdoblju od rujna do studenog proveden je program smanjenja broja napuštenih pasa u suradnji sa Veterinarskom stanicom Zaprešić, za kojeg su sredstva ostvarena prijavnom na javni poziv Zagrebačke županije.

Redovito surađujem i u kontaktu sam s predstavnicima Hrvatskih voda vezano za uređenje vodotoka na području općine.

Tijekom prosinca na području cijele općine je provedena mjera druge deratizacije u 2024. godini.

1. **SOCIJALNA SKRB**

Krajem lipnja započela je provedba projekta „ZAŽELI u Općini Luka III“ koji je nastavak prethodna dva ista projekta, od kojih je drugi završen u ožujku 2023. godine. Novim projektom planirano zaposleno je šestero djelatnika od kojih svaki ima po šest korisnika koji se obilaze te im jednom mjesečno dostavljaju paket higijenskih potrepština.

Početkom prosinca donio sam Odluku, kojom su umirovljenicima i osobama starijim od 62 godine života bez primanja, podijeljene božićnice i to umirovljenicima s mirovinom do umirovljenicima s mirovinom do 300,00 eura u iznosu od 100,00 eura, umirovljenicima s mirovinom od 300,01 eura do 500,00 eura u iznosu od 50,00 eura, umirovljenicima s mirovinom od 500,01 eura i više u iznosu od 50,00 eura, osobama starijim od 60 godina života bez primanja u iznosu od 100,00 eura.

1. **BRIGA O DJECI, PREDŠKOLSKOM ODGOJU I OBRAZOVANJU**

Surađujem s ravnateljicom dječjeg vrtića i redovito sufinanciramo boravak djece s područja Općine Luka u dječjem vrtiću prema važećim odlukama Općinskog vijeća.

Zbog smanjenja troškova za sufinanciranje prijevoza ZET- u, povećana je subvencija za program predškolskog odgoja i obrazovanja.

Povodom blagdana Svetog Nikole, podijeljeni su prigodni paketi svoj djeci predškolske dobi kao i svim učenicima Osnovne škole Luka.

Redovito sufinanciramo troškove produženog boravka u Osnovnoj školi Luka.

U dogovoru s Knjižnicama Grada Zagreba, učenicima osnovne škole Luka odobren je besplatni upis u Knjižnice Grada Zagreba (Bibliobus), što se financira proračunom Općine Luka.

Prvog dana škole dočekao sam i prigodno darivao učenike prvih razreda OŠ Luka.

Učenicima srednjih škola i redovitim studentima omogućen je besplatan prijevoz.

Sukladno Zaključku Općinskog vijeća o vrsti, broju i visini stipendija, proveden je natječaj za stipendije. Temeljem istog redovito se isplaćuju stipendije za petnaest učenika srednjih škola i dvanaest redovitih studenata. Učeničke stipendije za šk./ak. godinu2024./2025. iznose 100,00 eura mjesečno, a studentske 130,00 eura mjesečno.

Učenicima Osnovne škole Luka su osigurani besplatni svi radni materijali za obvezne i izborne predmete za školsku godinu 2024./2025.

Općinskom vijeću predložio sam donošenje odluke o sufinanciranju škole u prirodi za učenike 3. i 4. razreda te školske ekskurzije za učenike 7. i 8. razreda u iznosu od 50% cijene putovanja po učeniku.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području Općine, sudjelujem na njihovim događanjima i skupštinama te pomažem i potičem provođenje njihovih programa i projekata.

Obilježen je Dan pobjede i domovinske zahvalnosti 05. 08. 2024. prilikom čega su predstavnici općine sa članovima užih obitelji umrlih branitelja zapalili svijeće i položili cvijeće na grobovima umrlih branitelja.

Održana je manifestacija Rokovsko posvetilo 16., 17. i 18. 08. 2024. god. u obliku prigodnih zabavnih večeri.

U listopadu je održana Kestenijada, a na Badnjak je u društvenom domu u Luki održano je već tradicionalno druženje građana.

1. **PROTUPOŽARNA I CIVILNA ZAŠTITA**

Redovito surađujem i u kontaktu sam s DVD-om Luka oko organizacije i funkcioniranja protupožarne zaštite na području Općine Luka, kao i u vezi uređenja vatrogasnog doma. Na području Općine Luka veće vatrogasne intervencije obavlja Javna vatrogasna postrojba Grada Zaprešića s kojom imamo sklopljen ugovor te i nadalje postoji dobra suradnja između DVD-a Luka i Javne vatrogasne postrojbe te zajedničke intervencije i dogovori oko istih.

Redovito se donose svi potrebni dokumenti iz sustava civilne zaštite važni za općinu, a u prosincu je proveden inspekcijski nadzor provođenja Zakona o sustavu civilne zaštite, prilikom čega nisu utvrđene nikakve nepravilnosti.

1. **PROMET NA PODRUČJU OPĆINE LUKA**

Zbog daljnjeg širenja Gospodarske zone Općine Luka, pokrenuto je projektiranje nove ceste Lazi II. u Gospodarskoj zoni, te ucrtavanje iste.

Redovito surađujem sa Županijskim cestama Zagrebačke županije zbog uređenja županijskih prometnica na području općine.

Bio sam angažiran oko praćenja rada zimske službe i vremenskih prilika.

Sa Zagrebačkim električnim tramvajem d.o.o. je u početkom rujna raskinut Sporazum o suradnji jer je Zagrebačka županija provela javni poziv, pa je Općinskom vijeću predloženo donošenje odluke kojom je svim mještanima općine s prebivalištem na području općine omogućen besplatan prijevoz od Žejinaca do željezničkog kolodvora u Zaprešiću, a svima je omogućena i besplatna izrada pokaza.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.

**PRIJEDLOG**

KLASA:

URBROJ:

Luka,

Na temelju članka 82. Statuta Općine Luka („Glasnik Zagrebačke županije“, broj 24/18, 26/20 i 21/20) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 20/21), Općinsko vijeće Općine Luka na ------- sjednici održanoj dana ------------ godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje srpanj-prosinac 2024. godine.

**II**

Ovaj Zaključak stupa na snagu danom donošenja i objaviti će se na oglasnoj ploči i službenoj web stranici Općine Luka.

OPĆINSKO VIJEĆE

Predsjednik

Krešimir Tuđman, struč.spec.ing.aedif.